১৯৬৯ সালে রবীন্দ্র সরোবর স্টেডিয়ামে হওয়া জলসা ‘অশোককুমার নাইট’ নিয়ে ২৭-৭ এবং ৩-৮ দু’টি চিঠি প্রকাশিত হয়েছে। কিন্তু কোনওটিতেই জলসার ঠিক চিত্র ফুটে ওঠেনি। আমি ওই জলসায় দর্শক ছিলাম, সামনের দিকেই বসেছিলাম। মহিলাদের সঙ্গে অশালীন আচরণের ঘটনা ঘটেনি, অন্তত অনুষ্ঠান ভেঙে যাওয়ার আগে পর্যন্ত। সমস্ত কিছুর মূলে ছিল মাইকের স্বল্পতা। বিশাল মণ্ডপের অনেক জায়গাতেই মাইকের আওয়াজ পৌঁছচ্ছিল না। যে দিক থেকে ক্ষুব্ধ শ্রোতাদের চিৎকার আসছে, পোস্ট-এ উঠে সেই দিকে মাইকের মুখ ঘুরিয়ে দিতেই আবার অন্য দিক থেকে চিৎকার শুরু। মঞ্চে উঠে অশোককুমার হাসিঠাট্টা করে পরিস্থিতি সামাল দেওয়ার চেষ্টা করলেন। তাঁর হাতে এসে লাগল একটা কাঠের টুকরো। হেসে করুণ মুখে বললেন, ‘‘ম্যায় বুঢঢা আদমি হুঁ, মুঝে মারনে মে...’’ ইত্যাদি। তিনি বিফল হয়ে নেমে যেতে মঞ্চে এলেন কমেডিয়ান ভগবান দাস। আবার একটা কাঠের টুকরো, যেটা কুড়িয়ে নিয়ে উনি বাঁশি বাজাবার ভঙ্গি করলেন। এর পর মঞ্চে হেমন্ত মুখোপাধ্যায় এসে, এ দিক ও দিক ঘুরে, কিছু না বলে মঞ্চ ত্যাগ করলেন। অবশেষে তৎকালীন বিধানসভার স্পিকার বিজয় বন্দ্যোপাধ্যায় উঠে বলে বসলেন, যত মাইকই লাগুক, আমি কিছু ক্ষণের মধ্যে জোগাড় করার ব্যবস্থা করছি। শ্রোতারা তখন অধৈর্য। পরিস্থিতি ক্রমশ চলে গেল হাতের বাইরে, শুরু হল ভাঙচুর।